उल्लेखनीय है कि आज जहाँ, इक्कीसवीं सदी का भारतीय मुख्यधारा का समाज विश्व से अपना सम्पर्क -सू़त्र साध रहा है, वहीं वह अपने आस-पास पसरे उपेक्षित-अविकसित आदिवासी जीवन-समाज की कितनी सुधि ले रहा है, यह यक्ष प्रश्न हमारे समाज-संस्कृति-साहित्य के सम्मुख विचारणीय है। ऐसे विकट समय में यदि हमारा साहित्य भी आधुनिक होने या कहलाने का लोभ- संवरण करता हुआ इससे किनारा कर आगे बढ़ने की कवायद करता है, तो यह निश्चित तौर पर उसका बौद्धिक दिवालियापन कहलाएगा । पर इस संदर्भ में, यह जानकर सुखद लगता है कि हिंदी का एक कथाकार संजीव, अपनी पूरी दिलचस्पी के साथ भारत के एक आदिवासी क्षे़त्र और जीवन की कथा को अपने उपन्यास के केन्द्र में लाने का पराक्रम करता है।